25.5.2023 г.
BG
Официален вестник на Европейския съюз
C 184/47
2.7.
В доклада не се отчита в достатъчна степен фактът, че цифровото разделение между различните региони в ЕС застрашава постигането на целите на двойния преход.
Това разделение и възможните последици от социална гледна точка, както и наличните възможности трябва да бъдат отчетени в следващия доклад за стратегическо прогнозиране.
2.8.
ЕИСК съзнава, че цифровите технологии могат да окажат положително въздействие върху постигането на целите в областта на климата, не на последно място чрез укрепване на енергийната сигурност, и че екологичният преход също разполага с потенциала да преобрази цифровия сектор и икономиката.
Във връзка с това ЕИСК приветства факта, че многократно се споменава необходимостта от инвестиции в технологии и от подходящи политики за постигане на целите, и подкрепя констатациите относно необходимостта от приемане на мерки за киберсигурност с цел защита на стратегическите технологии.
2.9.
В Доклада за стратегическо прогнозиране за 2022 г. многократно се поставя акцент върху енергийните нужди, породени от цифровизацията и от потреблението, генерирано от мрежи, системи и устройства, които са компенсирани от по-голямата ефективност и устойчивост на процесите, към които се прилагат (в областта на селското стопанство, логистиката, компютърните услуги „в облак“ и т.н.).
Навременни изглеждат припомнянията, че е необходимо да се подобри енергийната ефективност и Европа отново да се съсредоточи в по-голяма степен върху кръговата икономика в сектора (от достъпа до суровини до управлението на отпадъци от електронно оборудване и развитието на модерни цифрови технологии).
2.10.
Би било уместно обаче да се откроят по-ясно ползите по отношение на устойчивостта и енергоспестяването, свързани с цифровия преход (премахването на хартиения носител и „заместването“), за да се засили подкрепата на обществеността и създателите за политики за стойността и въздействието на тези процеси на дълбока трансформация.
2.11.
Сред промените, свързани с цифровизацията, не се споменават криптовалутите и цифровите валути.
Всъщност нарастващото им разпространение е пряко свързано с повсеместността на процесите на цифровизация и с развитието на блокчейн технологията, чиито потоци убягват от способността на държавите за регулиране, като оставят широко поле за действие на сивата икономика.
Поради тази причина ЕИСК посочва, че в доклада за стратегическо прогнозиране е необходим специален раздел за тълкуване и анализ на използването на криптовалутите и цифровите валути, и насърчава Комисията да приеме и приложи единна регулаторна рамка в съответствие със заключенията на Г-20.
2.12.
ЕИСК приветства раздела в доклада за прогнозиране, посветен на селското стопанство, тъй като за разлика от много други области тук в центъра на прогнозирането се поставя ролята на европейската политика и нейното ключово значение за определянето на бъдещите тенденции.
В тази област в доклада се посочват действията, които ЕС следва да предприеме, за да предотврати рисковани стъпки назад, което като цяло не се прави относно другите анализирани сектори.
2.13.
Продоволствените системи в ЕС следва да бъдат по-диверсифицирани; работната сила в селското стопанство следва да бъде укрепна особено чрез привличане на млади хора и гарантиране на достойни условия на труд и заплащане; търговските политики следва да бъдат приведени в съответствие със стандартите на ЕС за продоволствена устойчивост и конкурентоспособността.
Следва да се вземат мерки и за концентрацията в хранителните вериги и финансовата собственост, както и за прозрачността на пазара, за да се гарантира, че бъдещите кризи няма да бъдат изострени от прекомерни спекулации със суровини.
2.14.
ЕИСК подчертава, че в настоящия геополитически контекст достъпът до суровини от изключителна важност е от съществено значение не само за постигането на целите на двойния преход, но преди всичко за поддържането и укрепването на европейската промишлена система и за стабилността в социалната сфера, икономиката и заетостта.
Във връзка с това ЕИСК предлага на Комисията да направи по-подробен задълбочен анализ чрез подходящи инструменти за анализ (също с оглед на геополитическите аспекти) и прогнозиране.
2.15.
ЕИСК подчертава, че водите и водните ресурси, споменати многократно в доклада, представляват не само проблем, но и област с потенциал, по-специално във връзка с по-ефективното им използване, управлението на ресурсите и кампаниите за повишаване на осведомеността относно отговорното потребление.
По-конкретно синята икономика е изключително важна и с непрекъснато нарастващ потенциал в икономиката на ЕС и в световната икономика, по отношение на създаването на работни места и благосъстоянието и здравето на хората.
ЕИСК е убеден, че тези възможности, които обхващат широк спектър от традиционни и нововъзникващи сектори и дейности, трябва да се оползотворят в максимална степен, като същевременно се сведе до минимум неблагоприятното въздействие върху климата, биологичното разнообразие и околната среда.
2.16.
В контекста на динамиката на двойния преход ЕИСК призовава Комисията да обърне по-голямо внимание на възможните промени в ситуацията вследствие на войната в Украйна, особено във връзка с енергийните доставки и суровините от изключителна важност.